Yesu na u twanfɛɛnlɛ pre na epo kre kun mna sɛ le Gerasene leele tra nu.
Ŋga Yesu na yili krɔ kre nu mu to fimi na to, na ŋumufɔɔnfun wa yili gboolo dnɛwee ka nu, mna pan mu u fni.
Wre blɔ wre, gboolo dnɛ weele nu wraa sni na tro, a pra u pɔ gbee tataara mu pra, hali jlɔnyi kuraa nsra ja mbe u pɔ.
Nyjila ŋga nu pie sɛɛrɛ, na jlɔnyi le u kɛnyi na u jeelee na kpan, mbe u yi pile mbe wo, hali kre faŋgafun nsraa wa mbe jaa u yii.
Kena nyjila kro nu, lafo na blee, gboolo dnɛweele, na nyuɛ ndrɛ na wraa kila na tro, na julo na uyɛ knumu na dnɛ ni.
Ŋga blɔ wre na klu mna Yesu nya haalee kre, a wra fɛ mna pan mu kosie kan u yiɛ.
Mna paara kpɔɔ Yesu pan mbo, “Ŋu Yesu, nyjeeri Nyiɛkpɔɔ Biblɔ wre, kala ŋgi ni mi na ŋu nyi hin? Le Nyiɛkpɔɔ na, mbe ma ni fiŋge.”
Ŋgi na hin? Kre nyjila kre na Yesu yo u pan mbo, “Ŋu ŋumufɔɔn, yili u nu mu sɛ!”
A Yesu na kna mna u wie u mɛɛ, a wra kna mbo, “Ni mɛɛ Nɛɛmu. Ŋgi na hin? O nɛɛ.”
A wra Yesu tali chiin na waa shia pe ni mbe yili tra kre nu.
Kre nyjila kre, na prakoe plɛɛ wa nyua kre mbɛɛ na wa na kaa.
A ŋumufuɛn pre na Yesu tali na, “O ni mbe o sɛ le prakoe mblɛ nu.”
A Yesu na pe ŋga kolo, a ŋumufuɛn pre na yili mna sɛ le prakoe pre nu. Ŋga kra pan ma kre prakoe pre kro na mɔŋɔ mna tii landɛɛ kre nu, mna sɛ to epo kre nu, na pie pe prakoe kagbenyi shiin, a epo kre na pe kro li.
Ŋga kra pan ma kre, leele mblɛ praa prakoe pre le pre na fɛ mna sɛ kee kre yo chia lam, na kabɛɛlɛ nyjɛ yiraa wa wa yire na. A leele na yili mbe sɛ kala ŋga ki pan kre le.
Ŋga pra pan mna da Yesu lawee wa kre, pra nya na blɔ ŋmba nu ŋumufɔɔn na nyi, a praa u yeeri Nɛɛmu kre, na u yiɛ to, a u yirɛ le uyɛ na mu tni, a kra fiɛrɛ wo pe na.
Leele mblɛ pra kee ŋga Yesu na pe blɔ wre na, na ŋga kra pe prakoe pre na nya pre, naa ki yuu leele pan na tro.
Ŋga lenɛɛrɛ pre na kee kre loo kre, a praa Yesu tali na u yili pe pan tra kre nu mbe sɛ.
Ŋga Yesu naa lee krɔ nu mbe sɛ kre, blɔ ŋmba nu ŋumufuɛn na nyi, a u yiɛ na to wre na Yesu tali mbe taa u kro.
A Yesu na je, mna kna mu yo u pan mbo, “Sɛ katoo mu sɛ yo mu leele pan, kala ŋga mu Tafun wre pe mu mu ŋga, na mu fooro ŋga u chin.”
A blɔ wre na sɛ mnaa kee nyjɛ Yesu na pe mu u ŋga kre yuu na tro Decapolis chiɛ kɛ yire na, a kra lenɛɛrɛ pe kawako ni.